ආහාර පරීක්ෂක විසින් සිදුකළ සාම්පල පරීක්ෂාවේදී අදාළ වියලි මිරිස් තොගයේ කිලෝග්‍රෑමයක අඩංගු විය හැකි ඇෆ්ලටොක්සින් මට්ටම මිලිග්‍රෑම් 30 ඉක්මවා ඇති බව අනාවරණ වී ඇති බවයි සෞඛ්‍ය අමාත්‍යාංශයේ පරිසර වෘත්තිය හා සෞඛ්‍ය ආරක්ෂතා කාර්යාංශයේ ආහාර ස්වස්ථතාව භාර විශේෂඥ වෛද්‍ය සපුමල් ධනපාල හිරු ප්‍රවෘත්ති අංශයට සඳහන් කළේ.ඇෆ්ලටොක්සින් යනු පිළිකා, අක්මාවේ සහ වකුගඩුවල රෝග රැසකට හේතුවන දිලීරයක් වන අතර, මෙරට 1980 අංක 26 දරණ  ආහාර පනත අනුව ඇෆ්ලටොක්සින් මට්ටම කිලෝග්‍රෑමයකට මිලිග්‍රෑම් 30 ඉක්මවන ආහාර පරිභෝජනයට නුුසුදුසු බවට සඳහන් කර තිබෙනවා.අදාළ වියලි මිරිස් සම්බන්ධයෙන් ආහාර පරීක්ෂකගේ නිර්දේශය රේගු දෙපාර්තමේන්තුවට ලබාදී ඇති අතර, ඒ අනුව අවශ්‍ය පියවර ගන්නා ලෙසටද දැනුම්දී ඇති බව පරිසර වෘත්තිය හා සෞඛ්‍ය ආරක්ෂතා කාර්යාංශයේ ආහාර ස්වස්ථතාව භාර විශේෂඥ වෛද්‍ය සපුමල් ධනපාල වැඩිදුරටත් කියා සිටියා.කෙසේ වෙතත් රේගු දෙපාර්තමේන්තුව කළ සොයාබැලීමකදී අනාවරණ වී ඇත්තේ මෙටි‍්‍රක් ටොන් 200 ක් පමණ වන අදාළ වියලි මිරිස් ගබඩාවල නොමැති බවටයි.මේ අතර සෞඛ්‍ය අමාත්‍යාංශයේ ආහාර පාලන ඒකකයේ නියෝගයක් ලද වහාම වෙළඳපොල තුළ විශේෂ පරීක්ෂාවක් සිදුකිරීමට කටයුතු කරන බවයි ශ්‍රී ලංකා මහජන සෞඛ්‍ය පරීක්ෂක සංගමයේ ලේකම් මහින්ද බාලසූරිය කියා සිටියේ.